Date: 1445
Language: saksa
Document type: Kaupungit, Asiakirjat

Ad vniuersos ex parte Bartolt Burammer. Allen vnd jtzliken, de dissen breff zeen, horn edder lesen, bekenne wy borgermeister vnde ratmanen der stat Danzik mit erbedinge vruntlike grote vnd vermogen alles gudes, begerende witliken to siende vor vns jn sittendem rath gekomen syn de ersame Bartolt Burammer, vnses radesmedecompan, vnd de beschedenen Hans van der Heyde, Simon Diseborch, Czander Gronow vnd Claus Brun, vnse medeborgere, vnd hebben vns clegelik vorbracht vnd to kenen gegeuen, dat id im negest vergangenen zamer, vmmetrent sunte Johann baptisten dage, geschen is, dat en des strengen vnd eddelen her Karll K[n]utsson, ridder vnd marscalk jn Sweden vnd houetman to Wiborch, vtgemakede lude jn schipper Werner Nyestat schepe etlike gudere vor der hauenen to Karlesoee by Gotlande, dat denn de vorscreuen Bartolt Burammer jn bodeschopp vnses gnedigen heren homeisteirs to Pruszen, so wy wornomen hebben, gewest is, jn guden gelouen vnd vrede hebben genomen, welke gudere se to Wyborch jn eren noth vnd beholdinge, als men spreckt, gebrocht hebben, densuluen vnsen borgeren to hinder vnd vnd(!) to groten schaden, na dem en desuluen gudere vnd nymandes butenlandes tobehoren. Vnd vp dat de warheit hir van jnt middel mach vorbrocht vnd erkant werden, so dat de suluen gudere vnsen vorbenomeden borgeren tobehoren, des so hebben vor vns jn sittendem rade de erberen richter vnd scheppen vnsir stat opembar mit gehegdemdinge bekant vnd getuget, wo vor en jn gerichte de vorbenomeden personen alle hebben mit opgerichten vingern stabits eydes ten hilgen vorrichtet geswaren vnd war gemaket, dat se vnd ere knechte vp de vorbenomeden tijt jn des vorgedochten schipper Werners Nyestat schepe disse nagescreuene gudere gehat hebben: jnt erste: Bartol Burammer, Hans van der Heide vnd Simon Duseborch hadden to sampne seuende halue last baye, soestyen tonnen vor de last gerekent, achte leste roggen vnd achtehalff hundert moltes, de maken xii[½] last; jtem Czander Gronow achte tonnen baye. Jtem so was jn dem suluen schepe iii[½] delremundesch laken vnd eyn roeth alstedesch, eyn halff groen ypersch, twe syden stucke, eyn swart kamper laken, jn eyne tonne geslagen; jtem noch eyn packesken laken, dat horet Claus Brune vnd Bartolt Burammers knechte tho; jtem eyne kyste tylen, des vorscreuen Bartolt Burammers knechte to behorende, mit klederen vnd ander plusinge; jtem ii[½] ame ryns wyns, Bartolt Burammer to behorende, mit eynen bolten lynwandes; jtem witalie vnd spise, alse droge, lass, hamborger beer; jtem eyne roden rock mit swarten wande vndirfodert, eyn wamboys tergelt vnd des suluen Bartolt Burammers knechte schaden, den he des haluen genamen hefft, vt genemen de helffte des gudes vorbenomede. Jtem so was jn dem vorscreuen packessken v harder wicksche laken, iiij swarte, eyn gron; jtem ij graw hesdynsche, de helden lxxviij elen; jtem twe blauwe eckesche, krumpen vnd scharen; jtem eyn halff wespesch tom slachdeke vnd lynen vnde kannefas, welk pak mit dissem merke getekent was (ett bomärke); jtem jn Peter Brandeken kiste xij #13 galgan, iiij ryss papir, eyn dossyn bonnitken, twe howken, j blaw vnd eynen grwn, vnd eynen mangrawen rock, ij par hoszen, sordock to eynem wamboyse und lynnen cledere, welke vorscreuen gudere alle de vorbenomeden personen verrichtet vnd beswaren, dat de vorscreuen gudere en vnd hir jn Pruszen to hus behoren, so dat nymandes vp Gotlande part nach deel dar ane hefft edder hadde vorder nemynge, denen se alleyne ane alle argelyst vtgescheiden alse dyt van richter vnd scheppen gehegdesdinge vor benomen vor vns getuget vnd bekant is. Also tugen vnd bekenen wy dat vortan vor allen vnd jtzliken dar is noet vnd behoeff doen wert jn vnd mit dissem vnsem breue; worder so begere wy witliken to siende wo vns de vorbenomeden Bartolt Burammer vnd vnse borgere hebben vorstan laten mit waren worden, wo dat se ere vorbenomeden genomenn gudere mit erer vorscreuen knechte gudere hebben geachtet vp de werde also de to Wyborch edder to Wiszborch muchten gegulden hebben, jnt erste de last roggen xx mark, de last moltes xxiiij mark, de last baye xxxij mark, eyn delremundesch laken xix mark, eyn alstedesch xij mark, dat halue ypersche laken xxxvj mark, de syden stucke elk xx mark, dat camper laken xvj mark, dar up se de vorscreuen gudere gesummet hebben; summa viij(c) liiij mark vnd [½] mark, so denn de suluen vorscreuen gudere to Wisborch vnd to Wiborch muchten jn dem merkede gegulden hebben alse se spreken. Ok so hefft Bartolt Burammer vorbenomen synen schaden geachtet mit der kisten synes kneckten den he ok beswaren vnd verrichtet hefft alse j(c) lxxx rynssche gulden, dar van se de summa mit dem vorscreuen synen schaden geachtet mit der gelde vp vij(c) vnd l rynssche gulden gerekent hebben; jtem dat packsken lakenn Bartolt Burammers knechte vnd Claus Brun to behorende hedde to Wisbue gegulden vnd were wert gewesen alse se spreken ij(c) xxxviij mark vnd des eynen knechtes, alse Peters, kiste xl mark vnd des anderen knechte kisten, also Tylen, xx mark, welke vorscreuen gudere jn al dat se jn dem merkede muchten vorbenomen gegulden hebben syn van en geachtet mit Bartolt Burammers vorbenomen summa ix(c) vnd xxxv[½] rynschen gulden. Jn orkunde vnd getuchnisse der vorbenomen saken is vnse secret der vorbenomen stat Danzik to rugge hir vp gedruckt jm jar vnses Heren m°cccc°xlv°, des sonnauendes na sunte Thomas dage des hilgen apostels.